
                 REPUBLIKA HRVATSKA
                 VUKOVARSKO-SRIJEMSKA ŽUPANIJA
                 OPĆINSKO VIJEĆE
                 OPĆINA VOĐINCI

                 KLASA: 363-02/26-01/3	 	 	 	 	 
URBROJ: 2196-30-02-26-01
Vođinci, 27.07.2026.
 
 Na temelju članka 104. Zakona o komunalnom gospodarstvu (Narodne novine br. 68/18, 110/18, 32/20 i 145/24) i članka 28. Statuta Općine Vođinci (''Službeni vjesnik'' Vukovarsko-srijemske županije broj 04/18 i 7/21), Općinsko vijeće Općine Vođinci na svojoj 09. sjednici održanoj 14.09.2026.godine donijelo je 
 
O D L U K U 
o komunalnom redu 

 I	OPĆE ODREDBE

Članak 1.
Odlukom o komunalnom redu (u daljnjem tekstu: Odluka) propisuje se:

1. uređenje naselja, koje obuhvaća uređenje pročelja, okućnica i dvorišta zgrada i drugih građevina u vlasništvu fizičkih ili pravnih osoba, u dijelu koji je vidljiv s javnih površina i površina javne namjene, kao i određivanje uvjeta za postavljanje tendi, reklama, plakata, spomen-ploča i druge komunalne opreme te klimatizacijskih uređaja, dimovodnih instalacija, zajedničkih antenskih sustava i drugih uređaja koji se prema posebnim propisima grade bez građevinske dozvole i glavnog projekta;
2. način uređenja i korištenje javnih površina i zemljišta u vlasništvu Općine Vođinci (u daljnjem tekstu: Općina) za gospodarske i druge svrhe;
3. održavanje čistoće i čuvanje površina javne namjene, uključujući uklanjanje snijega i leda s tih površina;
4. mjere za provođenje Odluke uključujući i prekršajne odredbe.

Članak 2.
Odredbe ove Odluke ne odnose se na sadržaje onog dijela komunalnog reda koji je propisan odlukama donesenim temeljem Zakona i posebnih zakona.
	
Članak 3.
Komunalni red propisan ovom Odlukom obvezan je za sve fizičke i pravne osobe koje na području Općine  obavljaju aktivnosti uređene ovom Odlukom.

Članak 4.
Pojmovi u smislu ove Odluke imaju značenje određeno Zakonom, posebnim zakonima kojima se uređuju upravna područja prostornog uređenja i građenja te drugim posebnim zakonima i ovom Odlukom.
Izrazi koji se koriste u ovoj Odluci a imaju rodno značenje odnose se jednako na muški i ženski rod.





Članak 5.
Pojedini pojmovi u smislu ove Odluke imaju sljedeće značenje:
              1. Javna površina je svaka površina u vlasništvu Općine čije je korištenje namijenjeno svima i pod jednakim uvjetima.
2. Površine javne namjene su: površine čije je korištenje namijenjeno svima pod jednakim uvjetima kao npr. javne ceste, javno vodno dobro, autobusna i željeznička stajališta, parkirališta i slično.
3. Javne zelene površine su: parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice i sl.
4. Javne prometne površine su: nerazvrstane ceste, nogostupi, trgovi, seoski poljski i šumski putovi, javne stepenice, mostovi, parkirališta, stajališta javnog prometa i slične površine. 
5. Komunalna oprema je spremnik za komunalni otpad s pripadajućom zaštitom, klupe, koševi za otpatke,  stalci za bicikle, posude za cvijeće, zaštitni stupići i ograde na prometnim površinama i dr.
6. Pokretne naprave su prenosivi objekti koji kad se postave na određenom mjestu služe za prodaju robe i obavljanje usluga (npr. štandovi, šatori, lunapark, klupe, ugostiteljske prikolice, pečenjare, automati, hladnjaci). Pokretne naprave su i terase, kao dijelovi javne površine ili neizgrađenog građevinskog zemljišta na kojima se obavlja ugostiteljska djelatnost.
7. Kiosk je tipska građevina gotove konstrukcije građevinske bruto površine do 15 m2 koji se može u cijelosti ili u dijelovima prenositi, u kojem se obavlja gospodarska djelatnost bez pristupa primatelja usluge u građevinu.
8. Reklamni predmeti su predmeti površine do 12 m2 namijenjeni reklamiranju poslovnih subjekata i njihovih djelatnosti. 
Vrste reklamnih predmeta:
· reklamna vitrina je ostakljena kutija sa ili bez integrirane unutarnje rasvjete ili izlog manjeg formata,
· reklamni uređaj je reklamni predmet na kojem se reklamne poruke mogu izmjenjivati mehaničkim ili elektroničkim putem,
· transparent je predmet od tkanine, plastificiranih ili sličnih materijala koji se postavlja iznad prometnica i drugih javnih površina,
· reklamna zastava je reklamni predmet koji sadrži reklamni natpis, a postavlja se na samostojeći jarbol,
· reklamni putokaz je samostojeći reklamni pano koji usmjerava na lokaciju poslovnog prostora određenog poslovnog subjekta, 
· reklamni ormarić je ostakljena kutija namijenjena za reklamiranje proizvoda i usluga, 
· reklamni stup, pano, ograda, 
· reklama na zaštitnoj ogradi gradilišta i na građevinskoj skeli, 
· oslikana asfaltna površina,
· reklamno vozilo u mirovanju ili kretanju (vozilo koje je u konkretnom slučaju namijenjeno isključivo za reklamiranje), 
· tenda i suncobran sa reklamnim sadržajem. 
Za reklamne predmete koji nisu navedeni u točki 8. stavka 1. ovog članka ili u drugim odredbama ove Odluke, primjenjuju se kriteriji za najsličniju vrstu reklamnih predmeta. 
Oglasni predmet je oglasni ormarić, oglasni stup ili oglasni pano, površine do 12 m2, namijenjen za isticanje plakata, oglasa i drugih obavijesti.


II	UREĐENJE NASELJA

Članak 6.
Naselja na području Općine moraju biti uređena.
Pod uređenjem naselja podrazumijeva se uređenje i održavanje urednim javnih površina, vanjskih dijelova zgrada i obiteljskih kuća, okućnica kao i drugih građevina i površina koje izgledom i smještajem utječu na uređenost naselja.



Pod uređenjem naselja u smislu ove Odluke smatra se osobito:
1. Određivanje imena i označavanje javnih površina, naselja i zgrada; 
2. Uređenje građevina, okućnica i neizgrađenog građevinskog zemljišta u dijelu koji su vidljivi s javne površine ili s površine javne namjene; 
3. Određivanje uvjeta za postavljanje tendi, reklama, plakata, spomen-ploča i druge komunalne opreme te klimatizacijskih uređaja, dimovodnih instalacija, zajedničkih antenskih sustava i drugih uređaja koji se prema posebnim propisima grade bez građevinske dozvole i glavnog projekta;
4. Uređenje i održavanje izloga, reklama i oglasa; 
5. Postavljanje opreme za oglašavanje i reklamiranje; 
6. Postavljanje štandova za prodaju, terasa i drugih pokretnih naprava; 
7. Postavljanje naprava i privremenih građevina za potrebe javnih manifestacija;
8. Postavljanje komunalne opreme na građevine;
9. Postavljanje, uređenje i održavanje ograda, javne rasvjete;
10. Uređenje i održavanje javnih zelenih površina;
11. Privremeno skladištenje građevinskog materijala, postavljanje skela;
12. Druga pitanja uređenja Općine.


Određivanje imena i označavanje javnih površina, naselja i zgrada

Članak 7.
Javne površine u pravilu moraju imati ime, odnosno biti označene natpisnom pločom. 
Znak naziva Općine i njegovih naselja mora se postaviti na glavnim prilazima i izlazima iz Općine i pojedinog naselja, sukladno važećim propisima.
Nabavu, postavljanje i održavanja natpisnih ploča obavlja općinski načelnik Općine.
Stambeni, poslovni objekti i objekti javne namjene moraju biti označeni brojem prema posebnom propisu.
Troškove nabave, postavljanja i održavanja kućnog broja snosi vlasnik zgrade. 
Trgovačka društva, državna tijela, političke stranke, udruge, druge pravne osobe i druge osobe koje obavljaju profesionalnu djelatnost, dužne su na pročelje zgrade koju koriste istaknuti odgovarajuću natpisnu ploču sukladno propisima, a nakon prestanka obavljanja djelatnosti ili iseljenja, dužne su istu natpisnu ploču ukloniti.
Zabranjeno je oštećivanje, uništavanja te neovlašteno skidanje i mijenjanje natpisnih ploča.

Uređenje građevina, okućnica i neizgrađenog građevinskog zemljišta u dijelu koji su vidljivi s javnih površina i površina javne namjene

Članak 8.
Vanjske dijelove građevina, odnosno pročelja, balkone, lođe, terase, vanjsku stolariju i bravariju, krovove, snjegobrane i druge vanjske dijelove građevina, koji su vidljivi s javnih površina i površina javne namjene, vlasnici moraju redovito održavati i popravljati.

Članak 9.
Vlasnici i korisnici dužni su brinuti o urednom vanjskom izgledu i čistoći uličnih balkona, lođa, terasa, prozora i naprava na vanjskim dijelovima građevina koje koriste.

Članak 10.
Zelene i druge površine okućnica kao i javna površina ispred svake obiteljske kuće moraju se održavati urednim na način da: trava bude redovito košena, živica i grmlje orezani, šikara i otpad uklonjeni, a stabla orezana.
Građevne čestice unutar obuhvata građevinske zone na kojima je planirana gradnja zgrada, do početka gradnje se moraju održavati urednima. 
Stvari odložene na okućnicama i površinama iz stavka 2. ovog članka moraju biti uredno složene.
Ako vlasnik ili korisnik objekta i zemljišta propušta izvršiti obvezu održavanja okućnice, te i nakon izdanog upozorenja komunalnog redara i određenog roka za održavanjem vlasnik ili korisnik propušta izvršiti obvezu, održavanje okućnice osigurat će se na teret vlasnika ili korisnika iste na način da će održavanje Općina naložiti komunalnom poduzeću koje će nakon obavljenog održavanja ispostaviti račun za usluge vlasniku ili korisniku. Pod održavanjem okućnice podrazumijeva se košnja, uklanjanje ambrozije i korova, obrezivanje i skupljanje biološkog otpada s okućnica i drugi poslovi vezani za održavanje. 



Članak 11.
Postavljene zastave, transparenti ili drugi prigodni natpisi i ukrasi, moraju biti uredni, čisti i tehnički ispravni.
Zastave, transparenti ili drugi prigodni natpisi i ukrasi moraju se ukloniti odmah a najkasnije u roku 48 sata nakon prestanka prigode radi koje su postavljeni.

Članak 12.
Uređaji i oprema koji služe za posebno ukrašavanje Općine mogu se postaviti samo za vrijeme trajanja blagdana, obljetnica i manifestacija, a moraju se održavati urednim, čistim i tehnički ispravnim.

Izlozi
Članak 13.
Izlozi, izložbeni ormarići te druge slične naprave koje služe izlaganju robe (u daljnjem tekstu: izlozi) a koji su vidljivi s javne površine i površine javne namjene, moraju biti tehnički ispravni i estetski oblikovani, odgovarajuće osvijetljeni i usklađeni s izgledom zgrade i okoliša.
Izlozi se moraju redovito uređivati, čistiti i prati.
U izlozima predmeti moraju biti izloženi uredno, te se u njima ne smije držati ambalaža.
Izlozi privremeno nekorištenih poslovnih prostora moraju biti prikladno uređeni ili se moraju zasjeniti s unutrašnje strane.


Određivanje uvjeta za postavljanje opreme i uređaja koji se grade bez građevinske dozvole i glavnog projekta

Članak 14.
Na zgrade i druge građevine i pripadajuće okućnice u vlasništvu fizičkih i pravnih osoba, u dijelu koji je vidljiv s javnih površina i površine javne namjene dozvoljeno je postavljanje: tendi, reklama, plakata, spomen-ploča, klimatizacijskih uređaja, dimovodnih instalacija, zajedničkih antenskih sustava, drugih uređaja na tim građevinama koji se prema posebnim propisima grade bez građevinske dozvole i glavnog projekta. 
Uvjeti za postavljanje predmeta, uređaja i sustava iz stavka 1. ovog članka su: 
1. ne smiju biti većih dimenzija nego što su dimenzije predmeta, uređaja i sustava koji se prema posebnim propisima mogu graditi bez građevinske dozvole i glavnog projekta u dijelu koji se odnosi na gradnju istih na javnoj površini;
2. ne smiju se postavljati na području gdje se nalaze instalacije;
3. ne smiju utjecati na sigurnost prometa i preglednost;
4. ne smiju ometat prolaz komunalnim službama;
5. ne smiju štetiti nasadima;
6. moraju biti od trajnog materijala koji se lako održava;
7. po vrsti materijala, obliku, veličini i sl. moraju biti primjereni lokaciji;
8. sadržaj ne smije biti uvredljiv ili diskriminirajući po bilo kojoj osnovi;
9. i drugi uvjeti određeni ovom Odlukom.
U slučaju predmeta većih dimenzija od onih iz stavka 2. točke 1. ovog članka mora se ishoditi, građevinska dozvola, odnosno glavni projekt, i postaviti uz uvjete iz stavka 2. točke 2.-9. ovog članka.
Nadzor nad postavljenim predmetima, uređajima i sustavima iz stavka 1. ovog članka na javnoj površini vrši komunalni redar, te isti može zabraniti postavljenje ako narušava izgled ili nije sukladno propisanom ovom Odlukom. 
Članak 15.
Kiosci, štandovi, terase, zidovi zgrada, ograde, vrata, natpisne ploče, reklame, klupe, stupovi, košarice za otpad, nadstrešnice na autobusnim stajalištima, poštanski sandučići, vodoskoci, fontane, skulpture i drugi slični objekti i naprave vidljivi s javnih površina i površina javne namjene ne smiju se prljati, oštećivati, uništavati i ne smije se nagrđivati njihov izgled pisanjem, crtanjem ili uništavanjem na bilo koji drugi način, te se moraju održavati u urednom i funkcionalnom stanju.




Članak 16.
Na javnim površinama mogu se postavljati kiosci, pokretne naprave, reklamni predmeti i oglasni predmeti. Postavljanje terasa podrazumijeva postavljanje: podesta, stolova, stolica, suncobrana, tendi, grijaćih tijela i drugih pokretnih naprava s ciljem pružanja ugostiteljskih usluga izvan poslovnog prostora.
Kiosci, pokretne naprave, reklamni predmeti i oglasni predmeti koji se postavljaju na javnim površinama moraju biti: tehnički ispravne, estetski oblikovane i usklađene s izgledom okoliša. 
Kiosci, pokretne naprave, reklamni predmeti i oglasni predmeti na javnim površinama ne smiju se postavljati bez dozvole izdane od strane Općine Vođinci.


Terase (prostori za usluživanje na otvorenom)

Članak 17.
Korištenje dijelova javnih i drugih površina za terase mora biti na način da se ne ometa korištenje zgrada i drugih objekata, postojeće komunalne opreme, te da se ne ugrožava sigurnost i redovan protok sudionika u prometu, a posebno da se očuva siguran prilaz i prolaz vozila hitne pomoći, policije, vatrogasaca (žurne službe), te vozila komunalnih službi i sl.
Javna površina može se dati u zakup isključivo za potrebe ugostiteljskog objekta u funkciji, na čiji ulaz mora biti vezana direktno ili preko javne pješačke površine, s time da se ne ukine dosadašnji pješački prometni tok.
Terasa mora biti ispred ugostiteljskog objekta ili u njegovoj neposrednoj blizini i ne smije ometati ulazak u drugi poslovni, stambeni ili javni prostor, niti nesmetan i siguran prolaz pješaka. 
Terasa ne smije zaklanjati izlog susjednog (drugoga) poslovnog prostora, niti ometati rad javnih ustanova  škola, vjerskih objekata i drugih javnih sadržaja.

Javne manifestacije

Članak 18.
Na javnim površinama mogu se održavati sajmovi i javne manifestacije.
Organizator sajma ili javne manifestacije dužan je paziti na komunalni red i nakon manifestacije ili sajma uređenjem vratiti sve u prvobitno stanje.


Reklamni i oglasni predmeti i uvjeti za njihovo postavljanje

Članak 19.
Na području Općine mogu se postavljati reklamni ili oglasni predmeti, no nije dozvoljeno na mjestu gdje bi načinom postavljanja, dimenzijama, oblikom ili izgledom bila ugrožena sigurnost sudionika u prometu i održavanje cesta.
Reklamni i oglasni predmeti ne smiju se pribadati ili lijepiti na drvo, rasvjetni stup ili komunalnu opremu.
Vlasnik reklame dužan je istu održavati u urednom i ispravnom stanju i o svom trošku ukloniti eventualno nastala oštećenja i nedostatke.
Upravni odjel ukloniti će sve reklame, na trošak vlasnika, za koje vlasnik nema odgovarajuće odobrenje, odnosno ako se iste ne održavaju.
Članak 20.
Uz cestu i javnu površinu reklamni i oglasni predmet može se postaviti na nekretninu pod uvjetom da širina slobodnog pješačkog prolaza nakon njegovog postavljanja iznosi najmanje 1,60 m.

Članak 21.
U zoni raskrižja, između pješačkih prijelaza te u zelenom razdjelnom pojasu ceste nije dozvoljeno postavljanje reklamnog i oglasnog predmeta.
Reklamni i oglasni predmet velikog formata dozvoljeno je postaviti na udaljenosti od minimalno 5 m od ruba kolnika ceste.
Reklamni i oglasni predmet koji se postavlja okomito na os ceste potrebno je postaviti izvan zone raskrižja, i to na udaljenosti najmanje 10 m prije zone raskrižja i 10 m poslije zone raskrižja.
Ispred postojećeg prometnog znaka dozvoljava se postavljanje reklamnog predmeta na udaljenosti od najmanje 25 m, a iza prometnog znaka na udaljenosti od najmanje 20 m.
Ispred stajališta javnoga gradskog prijevoza dozvoljava se postavljanje reklamnog predmeta na udaljenosti od najmanje 20 m od stajališta, a iza stajališta javnog gradskog prijevoza na udaljenosti od najmanje 8 m od stajališta, gledajući u smjeru prometa.
Za postavljanje reklamnog predmeta na javnoj površini potrebno je zatražiti odobrenje upravnog odjela, no za isto se ne naplaćuje naknada.

Reklama na zaštitnoj ogradi gradilišta ili na zaštitnom platnu građevinske skele

Članak 22.
Na zaštitnoj ogradi gradilišta dozvoljeno je postavljanje reklame za vlastito i komercijalno reklamiranje proizvoda, usluga ili djelatnosti.
Postavljanje reklame na zaštitno platno građevinske skele dozvoljeno je za vrijeme trajanja radova na obnovi pročelja građevine ili u funkciji obnove pročelja.
Za istu se ne naplaćuje naknada.

Ograde
Članak 23.
Ograde moraju biti izvedene u skladu s važećim propisima i dokumentima prostornog uređenja. 
Ograde vidljive s javne površine i površine javne namjene moraju biti uredne, funkcionalne te izvedene u skladu s propisima o građenju. 

Vlasnici ili korisnici zemljišta koja su vidljivi s javne površine i površine javne namjene dužni su ograde na tim zemljištima održavati urednima, tako da ne predstavljaju opasnost za prolaznike niti ne ugrožavaju sigurnost prometa. 
Ograde od ukrasne živice uz prometne površine moraju se redovno održavati, u skladu s propisima iz područja sigurnosti prometa. 

Javna rasvjeta
Članak 24.
Javne prometne površine i glavni putevi na javnim zelenim površinama moraju biti opremljeni sustavom javne rasvjete.
Javna rasvjeta mora biti izvedena u skladu sa naprednim tehnologijama uvažavajući načelo energetske učinkovitosti te biti funkcionalna i estetski oblikovana. 

Članak 25.
Objekti, uređaji i oprema javne rasvjete ne smiju se oštećivati i uništavati.
Na rasvjetne stupove u vlasništvu Općine nije dopušteno postavljanje reklamnih i oglasnih predmeta.
Iznimno, na objekte iz stavka 2. ovog članka mogu se postavljati ukrasi za vrijeme blagdana i drugih svečanih prigoda (zastavice, svjetleći ukrasi i sl.), ali tako da ne smetaju odvijanju prometa. 

Vodoskoci
Članak 26.
Dozvoljeno je graditi i postavljati vodoskoke, fontane i druge slične objekte na mjestima gdje svojim izgledom uljepšavaju izgled naselja i javne površine.
Vlasnik zemljišta na kojoj je postavljen objekt iz stavka 1. ovog članka dužan je isti održavati u ispravnom i funkcionalnom stanju.




Spomenici, spomen-ploče, skulpture


Članak 27.
Na javnim površinama na području Općine mogu se postavljati spomenici, spomen-ploče, skulpture i slični predmeti memorijalnog, sakralnog ili umjetničkog karaktera na građevine, zemljišta i druge prostore, a u skladu s ovom odlukom i posebnim propisima.
Zahtjev za postavljanje, premještanje i uklanjanje spomenika, spomen-ploča, skulptura, sakralnih obilježja i sličnih predmeta podnosi se upravnom odjelu. 
Uz zahtjev potrebno je priložiti skicu, tehnički opis, oznaku lokacije, obrazloženje o potrebi postave predmeta kao i drugu dokumentaciju koja se odredi da je potrebna za vođenje postupka.
Odluka o zahtjevu iz prethodnog stavka upravni odjel donosi uz mišljenje općinskog načelnika. 

Nadstrešnice na autobusnim stajalištima 

Članak 28.
Na području Općine na izgrađenim autobusnim stajalištima postavljaju se nadstrešnice za sklanjanje putnika.
Nadstrešnice na autobusnim stajalištima se moraju održavati u urednom i funkcionalnom stanju.
Nadstrešnice na autobusnim stajalištima ne smiju se oštećivati i uništavati.

Košarice za otpad

Članak 29.
Na području Općine postavljaju se košarice za otpad na mjestima koja odredi nadležni odjel.

Članak 30.
Košarice za otpad moraju biti izrađene od prikladnog materijala, tipske i estetski oblikovane.
Košarice za otpad mogu se postavljati na slobodno stojeća postolja uz nogostupe, šetnice i iznimno na stupove javne rasvjete.
Košarice za otpad ne smiju se postavljati na stupove na kojima se nalaze prometni znakovi, na drveće, jarbole za zastave, te na druga mjesta gdje nagrđuju izgled naselja ili ugrožavaju sigurnost prometa.

Članak 31.
O postavljanju i održavanju košarica za otpad na javnim površinama brine pravna osoba kojoj je povjereno održavanje čistoće javne površine na kojoj se košarica za otpad nalazi.
Iznimno od stavka 1. ovog članka, košarice za otpad na površinama javne namjene mogu postavljati i održavati pravne ili fizičke osobe koje upravljaju tim površinama.

Članak 32.
Otpad iz košarica postavljenih na javne površine skuplja i odvozi pravna ili fizička osoba kojoj je povjereno održavanje čistoće javnih površina.
Otpad iz košarica postavljenih prema odredbi članka 31. stavka 2. ove Odluke skupljaju u vlastite spremnike za komunalni otpad, pravne ili fizičke osobe iz istog stavka.

ODVOZ OTPADA
Članak 33.
U Općini odvoz otpada je obvezan. Komunalni otpad obvezni su davati na odvoz, na način i pod uvjetima određenim ovom Odlukom( u daljnjem tekstu: obveznici davanja za odvoz) i odlukom donešenom temeljem posebnog zakona, gospodarski subjekti koji imaju poslovno-proizvodne prostore i druge prostorije u općini, građani koji stanuju ili imaju zgrade i druge prostorije na području Općine. 

Članak 34.
                 Obveznici davanja komunalnog otpada na odvoz dužni su otpad sakupiti i držati do odvoza u prikladnim                 posudama, a u određeni dan odvoza ove posude iznijeti ispred ulaza svojih objekata, odnosno na pristupačno mjesto za odvoz. Posude za otpad trebaju biti smještene tako da ne ometaju javni promet na kolniku ili nogostupu i da se s njima što lakše može rukovati prilikom odvoza. 
	Posuda za otpad ne smije se puniti preko ruba. 
Prostor oko posude za otpad treba biti uvijek čist i uredno održavan od strane obveznika davanja otpada na odvoz. 
U posude za otpad zabranjeno je ulijevanje tekućina i odlaganje zapaljivih materijala. U posude za otpad posebnih namjena (papir, staklo, plastika i dr.) ne smije se bacati ostale vrste otpada. 
Posude je dužna nabaviti pravna ili fizička osoba koja odvozi otpad. 
 
Članak 35. 
 Pravna ili fizička osoba kojoj se povjeri odvoz komunalnog otpada temeljem ugovora o koncesiji dužna je: 
· odvoz posuda za otpad vršiti u rokovima propisanim posebnom odlukom, 
· održavati posude za odlaganje otpada u ispravnom i čistom stanju, 
· odvoz otpada vršiti u posebnim uređenim vozilima, tako da se otpad ne rasipa,  
· odvoz otpada vršiti samo na za to određena mjesta (odlagalište), 
· pribaviti posude za posebne vrste otpada. 

Članak 36. 
Naknadu za redovno odvoženje i odlaganje otpada, dužni su plaćati svi obveznici davanja otpada na odvoz. 
Odvoz otpada plaća se prema cijeni koja se utvrđuje posebnim cjenikom koji donosi isporučitelj javne usluge javne usluge prikupljanja miješanog komunalnog otpada i biorazgradivog komunalnog otpada uz suglasnost Općinskog načelnika a sve sukladno posebnom zakonu. 
 	 
Članak 37. 
 	Krupni (glomazni) otpad sakuplja se na način kojim se osiguravaju zdravstveni i higijenski uvjeti. 
Koncesionar je dužan u okviru javne usluge jednom u kalendarskoj godini preuzeti glomazni otpad od korisnika usluge na obračunskom mjestu korisnika usluge bez naknade u količini do 3,0 m3. 
 Koncesionar je dužan preuzeti glomazni otpad od korisnika usluge na obračunskom mjestu korisnika usluge u što kraćem roku, ali ne dužem od 15 dana od dana primljenog zahtjeva. 
 
Članak 38. 
Postavljanje spremnika za odvojeno prikupljanje otpada (papir, plastika, staklo, metal, tekstil) odobrava Upravni odjel za opće, pravne i komunalne poslove pod uvjetima i odredbama ove Odluke i odluke donijete temeljem posebnog zakona. 
 
Članak 39. 
Odvoz otpada iz prethodnog članka obavlja se u rokovima propisanim posebnom odlukom. 
Održavanje površina oko spremnika na javnim površinama i samih spremnika vrši pravna ili fizička osoba koja vrši sakupljanje reciklabilnog otpada. 
 
ODLAGANJE OTPADA
Članak 40. 
 Otpad s javnih površina, kućni otpad i glomazni otpad odlaže se na odlagalište otpada ili se predaje osobi ovlaštenoj za gospodarenje pojedinom vrstom otpada ukoliko se radi o reciklabilnom otpadu.  
	 Zabranjeno je otpad uništavati paljenjem. 
 Zabranjuje se odvoz i deponiranje zemlje i građevinskog šuta na druge javne površine osim na odlagalište, bez prethodnog odobrenja Jedinstvenog upravnog odjela Općine Vođinci. 
 
Članak 41. 
 Lokacija odlagališta otpada i reciklažnog dvorišta određuje se u skladu s prostornim planovima.  
 
Članak 42. 
 Otpad se na odlagališta odlaže pod uvjetima što ih određuje pravna ili fizička osoba koja upravlja odlagalištem. 
 
Članak 43. 
 Na odlagalište se ne smije dovoditi ni puštati domaće životinje, prebirati ni razgrtati otpad, niti ga odvoziti. 
 


 Uvjeti održavanja i druga pitanja uređenja Općine

Članak 44.
Klupe i ostali predmeti i uređaji te nasadi koji se nalaze na otvorenim autobusnim i željezničkim stanicama moraju biti čisti, uredni i ispravni, a dotrajale i oštećene predmete, uređaje i nasade treba odmah popraviti, zamijeniti ili ukloniti.
Autobusna stajališta moraju biti označena i u pravilu natkrivena, s istaknutim voznim redom i održavana u urednom i ispravnom stanju.
Kada su javne površine i površine javne namjene izgrađene i uređene kao stajališta javnog gradskog prometa, na njima se, u pravilu, postavljaju košarice za otpad.
Za održavanje u urednom i ispravnom stanju objekata i uređaja iz stavka 3. i 5. ovog članka odgovorni su vlasnici tih objekata, a za objekte i uređaje na javnim površinama pravna ili fizička osoba kojoj je Općina povjerila njihovo održavanje.
Članak 45.
Rekreacijske površine, sportska i dječja igrališta te objekti i površine koji su namijenjeni za druge javne potrebe i aktivnosti, moraju se održavati u urednom i ispravnom stanju.
Za urednost površina i njihovo održavanje u ispravnom stanju u smislu stavka 1. i 2. ovog članka brinu pravne ili fizičke osobe koje ih koriste ili njima upravljaju.

Članak 46. 
Zabranjena je ispaša i napajanje na uređenim javnim i rekreacijskim površinama.


 Istovar i utovar robe i građevinskog materijala

Članak 47.
Istovar, smještaj i utovar građevinskog materijala, podizanje skele, čišćenje i popravak vanjskih dijelova zgrada i slični građevinski radovi za koje je potrebno privremeno korištenje javnih zelenih površina i neizgrađenog građevinskog zemljišta u Općini, može se odobriti u skladu sa odredbama ove Odluke, a ukoliko se obavlja na prometnim površinama u skladu sa propisima iz područja sigurnosti prometa, bez naknade.
Zauzeti dio površina pobrojanih u prethodnom stavku ovog članka  mora se ograditi urednom ogradom koju je potrebno stalno održavati, a od sumraka do svanuća i za vrijeme magle po potrebi propisno označiti i osvijetliti.
Članak 48.
Građevinski materijal mora biti stalno uredno složen i to tako da ne sprečava oticanje oborinske vode.
Potrebno je osigurati da prilikom jačih kiša ne dođe do ispiranja građevinskog materijala i oticanja u slivnike.
Izvoditelj građevinskih radova dužan je osigurati da se zemlja ne rasipa po javnoj površini, a ostali rastresiti materijal treba držati u sanducima i ogradama, ako radovi na istom mjestu traju duže od 24 sata.
Priprema i rukovanje betonom i malterom dopušteno je samo u posebnim posudama.

Članak 49.
Javna površina ispod skela može se, u pravilu, izuzeti iz prometa samo za vrijeme dok gradnja ne dosegne visinu stropa nad prizemljem.
Prolaz ispod skela mora se zaštititi protiv sipanja i padanja materijala zaštitnim krovom u visini 3 m iznad nogostupa, a skelu treba izvesti tako da se ispod nje može sigurno prolaziti.

III. ODRŽAVANJE ČISTOĆE I ČUVANJE POVRŠINA JAVNE NAMJENE, UKLJUČUJUĆI UKLANJANJE SNIJEGA I LEDA S TIH POVRŠINA.




Održavanje čistoće 

Članak 50.
Javne površine i površine javne namjene u Općini moraju se održavati čistima. 
Održavanje čistoće dijeli se na redovito i izvanredno.

Članak 51.
Opseg, način i ostale uvjete redovitog održavanja čistoće javnih površina utvrđuje Općinsko vijeće Programom održavanja komunalne infrastrukture.

Članak 52.
Izvanredno održavanje čistoće javnih površina određuje općinski načelnik.
Izvanredno čišćenje javnih površina odredit će se kada zbog vremenskih nepogoda ili sl. događaja javne površine budu prekomjerno onečišćene te kada je iz drugih razloga javne površine potrebno izvanredno čistiti.
Troškove izvanrednog čišćenja javnih površina snosi počinitelj onečišćenja, osim u slučajevima kada su ista posljedica vremenskih nepogoda ili sličnih događaja kada troškovi padaju na teret proračuna Općine.

Članak 53.
O čišćenju javnih prometnih površina brinu se pravne ili fizičke osobe kojima je povjereno održavanje čistoće, te su odgovorni za stanje čistoće na navedenim površinama.
Javne površine oko kioska, pokretnih naprava i drugih poslovnih objekata kao i površine oko sportskih i zabavnih prostora, željezničkih i autobusnih stajališta, željezničkih pruga, skladišta i sličnih objekata, gdje se obavlja poslovna ili druga djelatnost, vlasnici odnosno korisnici objekata i pokretnih naprava moraju održavati čistim i urednim, te su dužni o svom trošku svakodnevno čistiti nogostupe i druge pješačke prolaze u dužini zgrade ili zemljišta koje koriste.
Na javne površine iz stavka 2. ovog članka ne smije se odlagati roba ili ambalaža.
Na javnu površinu ispred objekata iz stavka 2. ovog članka ne smije se izlagati roba bez odobrenja upravnog odjela. 

Članak 54.
Na javnim površinama ne smiju se bez odobrenja upravnog odjela obavljati bilo kakvi radovi, osim redovnog održavanja.
Na javne površine ne smije se ostavljati niti bacati bilo kakav otpad ili na drugi način onečišćavati površine, a naročito:
1. ne smiju se ispuštati otpadne vode, fekalije, gnojnica, otpadna mineralna i druga ulja,
2. ne smiju se bacati leci,
3. ne smije se paliti otpad,
4. ne smiju se ostavljati vozila bez registracijskih pločica, karambolirana vozila i sl.
5. ne smiju se ostavljati traktori, prikolice i sl.
6. zapustiti javnu površinu na način dana njoj izrasta trava, korov i ambrozija
7. uništavati komunalnu opremu (klupe, koševe, prometne znakove, autobusna stajališta i slično)
Zabranjeno je zatrpavanje odvodnih jaraka i otvora propusta.
Na javne površine i vodonosne slojeve podzemlja ne smiju se puštati otpadne tekućine. Odvodnja oborinskih voda sa zgrada i zemljišta vrši se sukladno Odluci o odvodnji i pročišćavanju otpadnih voda. Vlasnici, odnosno korisnici obiteljskih kuća i zgrada dužni su održavati u funkcionalnom stanju cestovne odvodne jarke u dužini objekta i zemljišta koja koriste. 

Čišćenje i pražnjenje septičkih i sabirnih jama može obavljati pravna ili fizička osoba registrirana za obavljanje te djelatnosti, a na temelju ugovora o obavljanju djelatnosti. 
Odvoz sadržaja septičkih i sabirnih jama može se vršiti samo u potpuno zatvorenoj posudi (cisterni), tako da se sadržaj ne rasipa prilikom prijevoza. 



Članak 55.
Izvođač građevinskih i drugih radova pored ili na javnim površinama dužni su na svoj trošak osigurati svakodnevno čišćenje javne površine pred gradilištem, do granice širenja prašine ili druge nečistoće, održavati čistoću odvodnih kanala u blizini gradilišta, te očistiti vozila prije odlaska s gradilišta, tako da sa njih ne otpada blato i drugi otpaci po prometnim površinama, a nakon završetka radova eventualno oštećenu javnu površinu vratiti u prvobitno stanje, ako odobrenjem nije drugačije određeno.
Sve pravne i fizičke osobe dužne su pri prijevozu robe, goriva, otpadaka i drugog materijala u rasutom stanju spriječiti njihovo opadanje i prosipavanje, te širenje prašine i neugodnih mirisa.
Prijevoznici šljunka, pijeska i mulja dužni su brinuti da se pri prijevozu ne cijedi voda po javnim prometnicama, te u tu svrhu moraju upotrebljavati prikladno uređena vozila.
Vozila koja prevoze: papir, sijeno, slamu, piljevinu, lišće ili druge rasute materijale, moraju teret prekriti ceradom ili na drugi način osigurati da se materijal ne prosipa po prometnoj površini.
Korisnici javnih površina za posebne namjene (organizatori priredbi, zabavišta i sl.) dužni su poduzeti sve higijenske mjere kako bi se spriječilo onečišćavanje javnih površina.
Otklanjanje nečistoće u smislu ovog članka vrši se na trošak pravne ili fizičke osobe koja je istu prouzročila.

Održavanje i zaštita javnih zelenih površina

Članak 56.
Pod održavanjem javnih zelenih površina podrazumijeva se košnja, obrezivanje i sakupljanje biootpada i ostalog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja te zaštita od mehaničkog oštećenja i održavanje visećih košarica, zelenih skulptura i drugo.
Pravne ili fizičke osobe kojima je povjereno održavanje iz prethodnog stavka ovog članka dužni su trajno i kvalitetno obavljati poslove održavanja, zaštite i unapređenja zelenila prema pravilima  struke i prema usvojenim programima.
Članak 57.
Javne zelene površine smiju se upotrebljavati samo za svrhu za koju su namijenjene.
Nositelji obveza na održavanju javnih zelenih površina dužni su brinuti se o zaštiti ptica i drugih korisnih životinja koje prebivaju na zelenim površinama i u tu svrhu poduzimati potrebne mjere. 
Vlasnici kućnih ljubimaca dužni su pri izvođenju na javnu površinu nositi pribor za čišćenje fekalija i očistiti svaku površinu koju njegov kućni ljubimac onečisti. 

Članak 58.
Na javnim zelenim površinama ne smiju se bez odobrenja upravnog odjela obavljati bilo kakvi radovi osim redovnog održavanja. Za prokope na javnim zelenim površinama, radi polaganja ili održavanja podzemnih instalacija, potrebno je ishoditi odobrenje nadležnog odjela. 

Članak 59.
Vlasnici odnosno korisnici objekta i zemljišta dužni su održavati zelenu površinu u dužini objekta ili zemljišta koja koriste, odnosno ispred istih. Neodržavanom zelenom površinom smatra se zatravljena površina na kojoj je trava prerasla visinu 50cm i na kojoj se nalazi korov ambrozija i drugo raslinje. 
Ako vlasnik ili korisnik objekta i zemljišta propušta izvršiti obvezu održavanja javne površine, održavanje površine osigurat će se na teret vlasnika ili korisnika javne površine. Pod održavanjem javnih zelenih površina podrazumijeva se košnja, uklanjanje ambrozije i korova, njega i obnova ukrasnog drveća i grmlja, cvijeća i travnatih površina, obrezivanje i skupljanje biološkog otpada s javnih zelenih površina i drugi poslovi vezani za održavanje tih površina. 

Članak 60.
Stabla na javnim zelenim površinama u blizini stambenih objekata moraju se održavati da bitno ne smetaju stanovanju, tako da u većoj mjeri ne pokrivaju danje svjetlo i ne ugrožavaju sigurnost prometa.
Grane stabla ne smiju smetati rasvjeti prometne površine i sigurnosti prometa.
Drvorede treba redovito njegovati, uklanjati suhe i bolesne grane, imele, obavljati potrebne zahvate na deblu i krošnji te sanirati staništa pravna osoba koja je zadužena za održavanje javnih površina.

Članak 61.
Prilikom izvođenja građevinskih radova izvođač je dužan, u pravilu, sačuvati postojeća stabla od oštećenja, te ih zaštititi tako da se deblo do početka krošnje obloži oplatama koje od ruba debla moraju biti udaljene najmanje 60 centimetara.
Članak 62.
Prostor oko stabala u drvoredu koji graniči s kolnikom, nogostupom, parkiralištem i drugom površinom pokrivenom zastorom, smije se betonirati i asfaltirati od obujma debla na minimalnoj udaljenosti od 50 centimetara.
Uz drveće se ne smije odlagati građevinski materijal, šuta i drugi otpadni materijal.

Članak 63.
Unutar javnih zelenih površina dozvoljeno je postavljanje novih električnih i telekomunikacijskih vodova i pripadajućih uređaja opreme samo podzemno.
Iznimno od stavka 1. ovog članka, novi električni i telefonski vodovi mogu se postavljati nadzemno, kada je to neophodno zbog osobitosti terena i udaljenosti potrošača, nakon pribavljene suglasnosti nadležnog odjela.

Članak 64.
Radi zaštite javnih zelenih površina zabranjuje se:
1. rušiti drveće te vaditi panjeve bez odobrenja;
2. obrezivati i skidati grane i vrhove s ukrasnog drveća i grmlja bez odobrenja;
3. guliti koru stabla, zasijecati drveće, grmlje i živicu;
4. neovlašteno skidati plodove s drveća i grmlja, trgati i brati cvijeće, vaditi cvjetne i travne busenove, kidati cvjetne i zelene grane s grmlja i drveća;
5. kopati i odnositi zemlju i humus;
6. hvatati i ubijati ptice i ostale životinje koje žive na zelenim površinama te uništavati ptičja gnijezda i hranilišta za ptice;
7. oštećivati i izvaljivati stabla i grmlje te oštećivati stabla raznim materijalom prilikom izvođenja graditeljskih radova;
8. oštećivati opremu na zelenim površinama;
9. oštećivati sprave za igru djece;
10. kretati se vozilom preko zelenih površina, zaustavljati i parkirati vozila;
11. ložiti vatru (osim za to predviđenim mjestima) i paliti stabla;
12. neovlašteno sakupljati i odnositi suho granje, pokošenu travu i lišće;
13. lijepiti i pričvršćivati plakate, oglase i reklame na stabla i objekte na zelenim površinama;
14. bacati, odnosno odlagati otpad i ispuštati otpadne tekućine;
15. deponirati razni materijal;
16. samovoljno prisvajati i ograđivati javne zelene površine za privatno korištenje;
17. umjesto košnje javne površine i kanalske mreže upotrijebiti herbicide;
18. održavati manifestacije i postavljati pokretne i nepokretne objekte, ukoliko nisu izričito dozvoljeni;
19. upotrebljavati javne zelene površine određene za dječju igru i koristiti sprave za igru djece protivno njihovoj namjeni.

 Čišćenje i uklanjanje snijega i leda

Članak 65.
Uklanjanje snijega i leda s javnih površina, nerazvrstanih cesta, površine javne namjene, te parkirališta, stajališta, trgova, centara naselja i dr. obavlja pravna osoba u čijoj su nadležnosti poslovi održavanja te površine javne namjene, izuzev s površina javne namjene za koje je ovom Odlukom drugačije određeno. 

Članak 66.
Snijeg se s površine javne namjene počinje uklanjati kada napadne 5 cm, a ako pada duže vrijeme mora se uklanjati i više puta. Led se s površine javne namjene uklanja čim nastane. 



Članak 67.
Dio nogostupa koji se nalazi ispred stambenog ili poslovnog objekta dužan je čistiti od leda i snijega vlasnik ili korisnik tog objekta, na način da se uklanjanjem ili posipanjem solju ili pijeskom osigura siguran i nesmetan prolaz pješaka.
Uklanjanje snijega i leda s željezničkih stajališta obveza je pravne osobe koje koristi taj prostor za obavljanje djelatnosti. 
O uklanjanju snijega i leda s nogostupa uz privremeni objekt dužan je brinuti se vlasnik odnosno korisnik privremenog objekta.
Pravna ili fizička osoba koja obavlja uklanjanje snijega i leda s površine javne namjene dužna je osigurati da se materijal kojim je posipana površina javne namjene ukloni u roku od osam dana od otapanja snijega ili leda. 
Ukoliko nositelji obveza ne izvrše utvrđene obveze na čišćenje snijega i leda, komunalni redar će odrediti uklanjanje snijega i leda na njihov trošak.

Članak 68.
Prometne površine moraju se, radi sprečavanja nastanka leda i radi sprečavanja klizanja, posipati odgovarajućim materijalom.

Uklanjanje protupravno postavljenih predmeta

Članak 69.
Komunalni redar naredit će uklanjanje stvari koje se bez pravne osnove nalaze na javnoj površini i naplatiti novčanu kaznu.
Ako stranka ne postupi po izvršnom rješenju komunalnog redara iz stavka (1) ovog članka, izvršenje će se provesti putem trećih osoba na trošak izvršenika.
Stvari uklonjene sukladno odredbi stavka (2) ovog članka smjestit će se na čuvanje u odgovarajući prostor na trošak izvršenika.
O smještaju stvari i o trošku uklanjanja i čuvanja komunalni redar će obavijestiti izvršenika ako je to moguće, ostavljajući mu primjereni rok za preuzimanje stvari nakon što nadoknadi troškove čuvanja.
Ako izvršenik ne preuzme stvari i ne nadoknadi trošak njihova uklanjanja i čuvanja u roku 30 dana od uklanjanja, prestaje obveza čuvanja tih stvari.

Članak 70.
Za istovar ogrjevnog materijala, piljenje i cijepanje drva treba prvenstveno koristiti dvorišta i druge površine koji se u smislu ove Odluke ne smatraju javnim površinama.
U slučaju potrebe, može se ukoliko je to neophodno, dio javne prometne površine privremeno upotrijebiti za istovar ogrjevnog materijala, te za slaganje i piljenje ogrjevnog drva, ali tako da ne ometa sigurnost cestovnog i pješačkog prometa.
U pojedinim ulicama ili dijelovima Općine, zbog interesa sigurnosti i nesmetanog odvijanja prometa vozila i pješaka, komunalno redarstvo može potpuno zabraniti ili vremenski ograničiti radove u smislu prethodnog stavka.
Članak 71.
Ogrjevni materijal moraju se ukloniti s javne površine najkasnije u roku 3 dana, a korištena površina odmah očistiti od piljevine i drugih otpadaka.
U opravdanim slučajevima (bolest, starosna nemoć i sl.) komunalno redarstvo može produžiti rok iz prethodnog stavka u slučaju da su ispunjeni i uvjeti glede nesmetanog odvijanja prometa i očuvanja okoliša.

Članak 72.
Utovar i istovar robe i materijala treba obavljati prvenstveno izvan javnih površina. U opravdanim slučajevima (nedostatak prostora ili kolnog ulaza i sl.) može se istovar i utovar privremeno obaviti na javnim površinama, osim na mjestima na kojima je to izričito zabranjeno.
Po izvršenom utovaru i istovaru, javna površina se mora odmah očistiti.
Kod obavljanja radova iz stavka 1. ovog članka ne smije se dovoziti vozilo na javnu zelenu površinu.


Članak 73.
Vlasnici tehnički neispravnih, oštećenih i napuštenih vozila i njihovih dijelova dužni su izvršiti njihovo uklanjanje sa javne površine u najkraćem mogućem roku od njihovog postavljanja.
U protivnom, komunalni redar će odrediti  obavezan rok za uklanjanje vozila iz prethodnog stavka. U slučaju da niti tada nije uklonjeno vozilo, uklanja se putem upravnog odjela na trošak vlasnika.

Zabranjeno je parkirati te ostavljati vozila na javnim površinama kao i na pješačko biciklističkim stazama. 
Odredbe stavka 1. i 2. ovog članka shodno se primjenjuje i na vozila nepoznatih vlasnika.


Držanje stoke i peradi

Članak 74.
Na području Općine dozvoljeno je držanje stoke i peradi pod uvjetima utvrđenim ovom Odlukom i uz posebne uvjete uređenja i izgradnje građevina za njihovo držanje, u skladu sa prostornim planovima i propisima iz područja građenja.


                IV.OSIGURAVANJE PROVOĐENJA MJERA ASANACIJE (SANITACIJE) 

Članak 75.

Radi uklanjanja uvjeta u okolišu koji pogoduju razvoju i razmnožavanju patogenih mikroorganizama, štetnih člankonožaca (Arthropoda) i štetnih glodavaca čije je suzbijanje od javnozdravstvene važnosti za Republiku Hrvatsku, obvezuju se - svi građani, pravne i fizičke osobe koje obavljaju gospodarsku djelatnost tj. općenito svi oni kojima su dostupne otvorene površine ili nastambe, - javni subjekti i privatni rukovoditelji, odgovorne osobe ili svi oni koji raspolažu željezničkim i riječnim nasipima, ivičnjacima, plovnim putovima, neobrađenim i napuštenim površinama, - vlasnici, korisnici ili oni subjekti koji raspolažu odlagalištima i industrijskim, obrtničkim i trgovačkim djelatnostima, s posebnim osvrtom na uništavanje imovine i skladištenje recikliranog materijala, - javni subjekti i privatni voditelji, rukovoditelji ili odgovorne osobe koje raspolažu sa spremnicima (kontejnerima, kantama) namijenjenima prikupljanju krutog komunalnog otpada, - svi vlasnici, upravitelji i voditelji životinjskih farmi, rasadnika, staklenika, skladišta biljaka i cvijeća, poljoprivrednih dobara koji se nalaze u blizini gradova, na provođenje sljedećih sanacijsko-sanitacijskih mjera: - ulice, trgovi, javna i privatna dvorišta, kuće i njihove okućnice, otkriveni tereni i njihovi pripadajući dijelovi u gradu i selu (ruralni i šumski tereni) trebaju se održavati na takav način da oborinske vode ili vode drugog podrijetla mogu otjecati bez mogućnosti da stvaraju stagnaciju ili baruštinu, - u okruženjima gdje žive i borave ljudi (terase, vrtovi, parkovi i dr.) treba izbjegavati nakupljanje vode mičući svaku vrstu potencijalnog recipijenta za razvoj larvi komaraca kao npr. kante, kantice, bačve, posude itd., - u vrtovima i dvorištima mjesta gdje se nakuplja kišnica treba pregledavati, a posude u kojima se nakuplja voda kao tanjurići ispod vaza za cvijeće, posude iz kojih životinje (domaći ljubimci) piju vodu i dr., treba periodički prazniti i čistiti svakih 7 dana, - fiksne recipijente za vodu kao npr. kade, bačve i posude za zalijevanje vrtova, treba pokriti s pokrovima od plastike ili sličnog nepromočivog materijala ili mrežom protiv komaraca, - u male ukrasne fontane u vrtovima-parkovima treba umetnuti ribice gambuzije, - sve spremnike i ostale materijale (npr. plastične folije) treba odlagati na način da se izbjegne nakupljanje kišnice, - sve eventualne spremnike vode treba pravilno i čvrsto zatvoriti poklopcem, - unutar groblja gdje nema vode tretirane larvicidnim sredstvima vaze za cvijeće se moraju puniti vlažnim pijeskom ili se voda za vazu mora tretirati nekim larvicidnim proizvodom pri svakoj zamjeni cvijeća; u slučaju kad se upotrebljava umjetno cvijeće, vaza i dalje mora biti napunjena vlažnim pijeskom ako je na otvorenome; osim toga, sve posude koje se povremeno koriste za cvijeće i zalijevanje moraju se koristiti na način da se izbjegne nakupljanje vode u slučaju kiše, - svaku pneumatsku gumu u dolasku i u odlasku potpuno isprazniti od eventualnog sadržaja vode; pneumatske gume nakon što su ispražnjene od vode složiti u piramide i preslagivati svakih 15 dana; pokriti ih nepropusnim pokrivalom na način da se onemogući nakupljanje vode, - treba provesti dezinsekciju pneumatskih guma koje nisu pokrivene unutar 7 dana nakon bilo koje oborine, sa sintetskim piretroidima. Dezinsekcija se treba napraviti s raspršivačem koji raspršuje čestice dijametra ne manjeg od 100 mikrona. Nadležnom zavodu za javno zdravstvo treba poslati obavijest o datumu i satu u kojem će se provesti dezinsekcija, kao i o upotrijebljenom sredstvu. U slučaju prisutnosti larvi i/ili krilatica komaraca vrste Aedesalbopictus u unutrašnjosti deponija pneumatskih guma, utvrđenog prilikom kontrole infestacije, treba provesti dodatne tretmane dezinsekcije, - pneumatske gume koje se ne upotrebljavaju ili koje su neupotrebljive treba eliminirati. Nakon što ih se isprazni od sadržaja vode, treba ih bar privremeno staviti u zatvorene kontejnere na način da se onemogući skupljanje vode u njima, - treba spriječiti hranjenje muha i/ili štetnih glodavaca na smeću i raznoraznim organskim otpacima, zatvaranjem spremnika za smeće, primjerenom pohranom otpadaka, pravodobnim prijevozom, propisnim odlaganjem smeća te sanitacijom svekolikog ljudskog okoliša u što spada i uklanjanje sagnjilog voća ili organskih otpadaka nastalih u tijeku industrijske prerade, - treba spriječiti hranjenje muha na ljudskim ekstrementima zatvaranjem zahoda, septičkih jama, kanalizacije i kloaka. Treba onemogućiti prehranu muha na gnoju ili balegi, sušenjem balege (odvođenje tekućine), odstranjivanjem ili prekrivanjem uskladištene.

Zabranjeno je ispuštati sanitarno fekalne vode u odvodne kanale za odvodnju oborinskih voda uz javne površine i na poljoprivredne površine u blizini naselja.
Vlasnik septičke jame dužan je na vrijeme organizirati pražnjenje jame, kako ne bi došlo do prelijevanja, a time i onečišćenja okoliša.
Nakon pražnjenja septičkih jama okolni prostor treba očistiti i dezinficirati, a sadržaj cisterne predati ovlaštenom sakupljaču, koji će isti zbrinuti.
Komunalni redar naredit će vlasniku, odnosno korisniku čišćenje septičke jame koja se prelijeva ili propušta fekalije.
Ako vlasnik ili korisnik septičke jame ne postupi na način utvrđen u prethodnom stavku, čišćenje septičke jame izvršit će ovlaštena pravna osoba na teret njezinog vlasnika, odnosno korisnika.



V.MJERE ZA PROVOĐENJE ODLUKE UKLJUČUJUĆI I PREKRŠAJNE ODREDBE

Članak 76.
1. Poslove provedbe ove Odluke i poslove nadzora nad provedbom ove Odluke obavlja Upravni odjel za opće, pravne i komunalne poslove. Poslove nadzora koje obavlja nadležni odjel provode komunalni redari. 
Komunalni redari imaju ovlasti obavljanja nadzora propisane ovom Odlukom, Zakonom o komunalnom gospodarstvu i posebnim zakonom. 
Fizičke i pravne osobe dužne su komunalnom redaru omogućiti nesmetano obavljanje nadzora, a naročito pristup prostorijama, objektima, napravama i uređajima.
Pravo nadzora, kontrole i pokretanja postupaka imaju i Policijska uprava Vukovarsko – srijemska i nadležne državne inspekcije. 

Članak 77.
U obavljanju nadzora nad provedbom ove Odluke komunalni redar je ovlašten: 
1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora, 
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora, 
3. zatražiti pisanim putem od stranke točne i potpune podatke i dokumentaciju potrebnu u nadzoru, 
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.), 
5. obavljati kontroli nad objektima, uređajima i površinama
6. odrediti izvršenje obveza ako utvrde da se one ne obavljaju ili se obavljaju nepravilno 
7. odrediti obustavu radova koji se obavljaju suprotno propisima,
8. zabraniti upotrebu neispravnog objekta, naprave ili sl. i upotrebu prostora dok se ne otklone nedostaci 
9. odrediti uklanjanje predmeta, objekata, naprava ili uređaja,
10. narediti hitne privremene mjere za zaštitu sigurnosti stanovništva ili imovine, odnosno za sprečavanje štete
11.odrediti fizičkim i pravnim osobama podnošenje odgovarajućih izvješća o uklanjanju utvrđenih nedostataka
12. naplaćivati na licu mjesta novčane kazne
13. obavljati i druge radnje u svrhu provedbe nadzora. 
Poduzimanje mjera komunalnog redara smatra se hitnim i od javnog je interesa za Općinu Vođinci.
Komunalni redari kada utvrde povredu propisa čije su izvršenje ovlašteni nadzirati, obvezni su po službenoj dužnosti pokrenuti upravni postupak i narediti odgovarajuće mjere  u skladu s Odlukom o komunalnom redu, odlukama koje reguliraju komunalni red te posebnim propisima. 
Ako komunalni redar utvrdi da nije došlo do povrede propisa čije izvršenje je ovlašten nadzirati, pa zato nema uvjeta za pokretanje upravnog postupka, pisanim će putem o tome obavijestiti poznatog prijavitelja u roku od 8 dana od dana utvrđivanja činjeničnog stanja.
Komunalni redar ima pravo i obvezu rješenjem ili na drugi propisani način narediti fizičkim i pravnim osobama (osobi koja je povrijedila Odluku, odnosno osobi koja je obvezna otkloniti utvrđenu povredu, a ako se tu osobu ne može utvrditi donijeti će rješenje protiv nepoznatog počinitelja što može učiniti i bez saslušanja stranke) mjere za održavanje komunalnog reda propisane odlukama koje reguliraju komunalni red, odnosno druge mjere propisane zakonom i važećim propisima.
Ako je stranke izvršila obvezu iz rješenja o izvršenju komunalnog reda ili je iz drugog razloga prestala obveza izvršenja tog rješenja, komunalni redar po službenoj dužnosti donosi rješenje o obustavi postupka izvršenja rješenja. 
Ukoliko rješenje komunalnog redara nije izvršeno, sljedeća kazna može se izreći protekom roka od najmanje pet dana, osim prijetnje okolišu i ljudima kada se izvršava odmah.
Svaka slijedeća kazna mora biti veća od prethodne najmanje za 50% s tim da ne može biti veća od najveće kazne propisane ovom Odlukom.
Optužni prijedlog za prekršaj, koji u nadzoru utvrdi komunalni redar, a koji je propisan ovom Odlukom i drugim općim aktima, te zakonom, podnosi Upravni odjel za opće, pravne i komunalne poslove, a protiv prekršajnog naloga Upravnog odjela odnosno komunalnog redara u prekršajnom postupku podnosi se prigovor nadležnom prekršajnom sudu.

Članak 78.
Protiv rješenja komunalnog redara može se izjaviti žalba o kojoj odlučuje upravno tijelo županije nadležno za poslove komunalnog gospodarstva. 
Žalba izjavljena protiv rješenja komunalnog redara ne odgađa izvršenje rješenja. 
Ako komunalni redar odredi obvezu kojom se treba izvršiti neka radnja, a obveznik istu ne izvrši, ne izvrši u potpunosti ili u određenom roku, komunalni redar ovlašten je odrediti da obvezu izvrši  druga osoba na trošak obveznika.
Upravni odjel za opće, pravne i komunalne poslove ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje. 

Članak 79.
Novčanom kaznom u iznosu od ________ eura kaznit će se za prekršaj pravna osoba ako postupi protivno odredbama 
1.
2.
3.
ove Odluke. 
Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom u iznosu od _______ eura. 
Novčanom kaznom u iznosu ________ eura kaznit će se fizička osoba obrtnik i osoba koja obavlja drugu samostalnu djelatnost ako počini prekršaj iz stavka 1. ovog članka. 


Članak 80.
Novčanom kaznom u iznosu od _______ eura kaznit će se za prekršaj fizička osoba ako postupi protivno odredbama čl.. ove Odluke.

IV. PRIJELAZNE I ZAVRŠNE ODREDBE 


Članak 81.
Sve fizičke i pravne osobe koje na području Općine obavljaju aktivnosti uređene ovom Odlukom dužni su uskladiti svoje postupanje i aktivnosti s odredbama ove Odluke u roku od jedne godine od dana stupanja na snagu Odluke. 

Članak 82.
Stupanjem na snagu ove Odluke prestaje važiti Odluka o komunalnom redu (Službeni vjesnik Vukovarsko – srijemske županije, 24/23) 

Članak 83.
Ova Odluka objaviti će se Službenom vjesniku Vukovarsko – srijemske županije, a stupa na snagu osmog dana od dana objave.

